ดักเก็บ BAY ก่อนปักป้าย XD ปันผล 0.40 บ. โบรกฯเคาะเป้า 45 บ.
ดักเก็บ BAY ก่อนปักป้าย XD ปันผล 0.40 บ. โบรกฯเคาะเป้า 45 บ.
ดักเก็บ BAY ก่อนปักป้าย XD ปันผล 0.40 บ. โบรกฯเคาะเป้า 45 บ.
9 ก.ย. 2562

“ข่าวหุ้นธุรกิจออนไลน์” ทำการสำรวจข้อมูลทำการสำรวจข้อมูลและบทวิเคราะห์หุ้น ธนาคารกรุงศรีอยุธยา จำกัด (มหาชน) หรือ BAY หลังบริษัทประกาศจ่ายปันผลจากกำไรสะสม เป็นอัตราเงินสด 0.40 บาท โดยกำหนดขึ้นเครื่องหมาย XD วันที่ 11 ก.ย.2562 และกำหนดจ่ายเงินปันผลในวันที่ 26 ก.ย.2562
ทั้งนี้ นักวิเคราะห์ บล.เอเชีย เวลท์ ระบุในบทวิเคราะห์ แนะนำ “ซื้อ” ราคาเป้าหมาย 45 บาท/หุ้น โดยยังเชื่อมั่นในการเติบโตของพอร์ตสินเชื่อทั้งปี 2562 แต่คาดกำไรสุทธิอาจถูกกดดันบางส่วนจากการปรับลดดอกเบี้ยนโยบายของ ธปท. ส่งให้ NIM ปรับตัวลดลง จึงปรับลดประมาณ EPS ปี 2562 ลงจาก 4.50 บาทต่อหุ้นเป็น 4.42 บาทต่อหุ้น
โดย BAY ยังคงเป้าการเติบโตสินเชื่อ (Loan Growth) ปี 2562 ที่ 6-8% คาดการขยายตัวของพอร์ตสินเชื่อรถยนต์จะเป็นตัวเด่นในครึ่งปีหลัง โดยบริษัทตั้งเป้าสินเชื่อรถยนต์ขยายตัว 10-12% หนุนจากงานแสดงรถยนต์ (Motorshow) ที่จัดประจำในช่วงครึ่งปีหลัง ประกอบกับเป็นช่วงไฮซีซั่นของกลุ่มการเงิน
อย่างไรก็ตาม ด้วยมาตรการจากภาครัฐที่เข้มงวดมากขึ้น รวมถึงสัญญาณการขาดสภาพคล่องในลูกหนี้บางราย บริษัทจึงเลือกที่จะเติบโตในบาง Segment เท่านั้น เพื่อคงคุณภาพสินทรัพย์ในระดับต่ำใกล้เคียงกับไตรมาส 2/62 ที่ 1.96% ส่งผลให้อัตราส่วนค่าเผื่อหนี้สงสัยจะสูญต่อสินเชื่อด้อยคุณภาพ (Coverage Ratio) ปรับตัวดีขึ้นอีก จากเดิมไตรมาส 2/62 อยู่ที่ 168.5% เชื่อว่าในครึ่งปีหลังบริษัทจะผ่อนคลายการตั้งสำรองลงได้
ส่วน นักวิเคราะห์ บล.ฟิลลิป (ประเทศไทย) ระบุในบทวิเคราะห์ แนะนำ “ซื้อ” BAY ราคาเป้าหมาย 44.50 บาท/หุ้น ด้วยสภาวะเศรษฐกิจที่ไม่ดี ประกอบกับมาตรการควบคุมหนี้ภาคครัวเรือนของ ธปท. ทำให้ทาง BAY มองว่าสินเชื่อในครึ่งปีหลังปี 2562 อาจจะปล่อยได้ยากมากขึ้น ประกอบกับทางธนาคารเองจะมีความระมัดระวังมากขึ้นเพื่อควบคุมคุณภาพสินทรัพย์ อย่างไรก็ตามยังคงยืนเป้าการปล่อยสินเชื่อในปีนี้ไว้เหมือนเดิมที่ 6-8% โดยในครึ่งปีแรกปี 2562 BAY มีการเติบโตสินเชื่อที่โดดเด่นกว่าธนาคารอื่น โดยปล่อยได้แล้ว 5.2%
ทั้งนี้ BAY นั้นยังคุม NPL ไว้ได้โดยในไตรมาสล่าสุดก็มี NPL ลดลง แต่เริ่มเห็นสัญญาณของลูกค้าบางรายที่อาจจะมีการขาดสภาพคล่อง เป็นที่มาของนโยบายการระมัดระวังในการปล่อยสินเชื่อเพิ่มมากขึ้น
อย่างไรก็ตาม บล.ฟิลลิป (ประเทศไทย) ยังคงประมาณการกำไรปี 2562 ของ BAY ไว้ที่ 33.8 พันล้านบาท เพิ่มขึ้นถึง 36.4% เมื่อเทียบจากปีก่อน โดยปีนี้กำไรเพิ่มสูงขึ้นมากเนื่องจากกำไรจากการขายหุ้นเงินติดล้อออกไป
ขณะที่ นักวิเคราะห์ บล.บัวหลวง ระบุในบทวิเคราะห์ แนะนำ “ซื้อ” BAY ทั้งนี้มองว่าการการลงทุนภาครัฐจะมีมากในครึ่งปีหลังทำให้ภาพเศรษฐกิจไม่แย่ลง ธนาคารคงเป้าสินเชื่อทั้งปีที่ 6-8% และรายได้ที่ไม่ใช่ดอกเบี้ยจะขยายตัวดีตามการเติบโตสินเชื่อ โดยมองว่าธนาคารยังรักษาความสามารถทำกำไรดีตามเปาจากสินเชื่อโตโดยเฉพาะสินเชื่อรายย่อย รวมถึงคุณภาพสินเชื่อดีขึ้น ทำให้การสำรองค่าเผื่อหนี้สูญลดลงจากครึ่งปีแรกได้เป็นอัพไซด์ และการรักษาประสิทธิภาพการทำธุรกิจทำให้ Cost/income ลดลงได้จากครึ่งปีแรก